Boeing sér fram á að þurfa að punga út rúmlega 8 milljörðum dollara ( 990 milljörðum króna ) í bótagreiðslur til þeirra flugfélaga sem hafa hlotið tjón af kyrrsetningu 737 Max flugvélanna . The Times greinir frá þessu , en blaðið heldur því jafnframt fram að reikningurinn hækki um 1 milljarð að hverjum mánuði liðnum sem vélarnar eru kyrrsettar . Þessar tölur koma fram í skýrslu flughagfræðingsins Chris Tarry . Áætlaðar bótagreiðslur , vegna þeirra 371 Max flugvéla sem voru kyrrsettar og þeirra 394 véla sem ekki hefur verið hægt að afhenda vegna kyrrsetningarinnar , eru því komnar vel fram úr þeim 4,9 milljörðum dollara sem Boeing lagði til hliðar á síðasta ári . Þessi kostnaðaráætlun Boeing gerði ráð fyrir að Max þoturnar yrðu komnar í loftið undir lok árs 2019 eða í byrjun árs 2020 . Í dag liggja hins vegar engar upplýsingar fyrir frá alþjóðlegum flugmálayfirvöldum um það hvenær þoturnar fá grænt ljós til að fara í loftið á nýjan leik . Ef mið er tekið af því , auk þess sem Ryanair reiknar ekki með 737 Max þotunum í sumaráætlun sinni , má gera ráð fyrir að Boeing þurfi að uppfæra kostnaðaráætlun sína vegna bótagreiðslna nokkuð hressilega .